ඖෂධ මිලදී ගැනීම සඳහා රුපියල් කෝටි 1900 ක මුදලක් මේ වනවිට රජය වැය කර ඇති බව ද සෞඛ්‍ය ඇමැති මෛත්‍රීපාල සිරිසේන මහතා පවසයි.රාජ්‍ය ඖෂධ සංස්ථාවේ නිරීක්ෂණ චාරිකාවක නිරත වෙමින් ඇමැතිවරයා ඊයේ (01 දා) මේ බව ප්‍රකාශ කර සිටියේය.ඖෂධ මිලදී ගැනීම සම්බන්ධව ක්‍රියාත්මක වන ක්‍රමවේද හා ඉදිරි වැඩපිළිවෙළ පිළිබඳ එම සංස්ථාවේ නිලධාරීන් දැනුවත් කිරීම ද මෙහිදී සිදුකෙරිණ.රෝහල්වලට අවශ්‍ය ඖෂධ මිලදී ගැනීම සඳහා මෙතෙක් රජයෙන් වෙන්කළේ රුපියල් කෝටි 1300 ක් හෝ 1400 ක් වැනි මුදලක් බවත් ඊට වඩා විශාල මුදලක් ඖෂධ මිලදී ගැනීම සඳහා මේ වසරේ දී රජය මගින් සෞඛ්‍ය අමාත්‍යාංශයට ලබා දී ඇති බවත් ඇමැතිවරයා කීය.ප්‍රධාන රෝහල්වල බාහිර රෝගී ප්‍රතිකාර අංශ රාත්‍රී අට වන තෙක් විවෘතව තබන ලෙස ජනාධිපති මහින්ද රාජපක්ෂ මහතා ලබාදුන් උපදෙස් පරිදි රෝහල් විවෘතව තිබීමෙන් රෝගීන්ට අවශ්‍ය ඖෂධ ප්‍රමාණය සියයට 34 ක් ඉහළ ගොස් ඇති බව ද ඇමැතිවරයා පැවැසීය.ඖෂධ මිලදී ගැනීමේ කාර්යාවලියේ දී රාජ්‍ය ඖෂධ නීතිගත සංස්ථාවට ටෙන්ඩර් කැඳවීමට අදාළව විශාල වගකීමක් පැවරී ඇත්තේ යැයි ද එම සංස්ථාව ඉන් නිදහස් කිරීම සඳහා ටෙන්ඩර් පටිපාටියෙන් තොරව ඍජුවම රජයකින් රජයකට ඖෂධ මිලදී ගැනීමේ ක්‍රමවේදයක් ආරම්භ කිරීමට පියවර ගෙන ඇත්තේ යැයි ද ඇමැතිවරයා ප්‍රකාශ කළේය.රාජ්‍ය මැදිහත්වීම මත ඉන්දියානු හා බංග්ලාදේශ රටවලින් ඖෂධ මිලදී ගැනීමේ කාර්යාවලිය සාර්ථක කර ගැනීමේ කටයුතු මේ වනවිටත් සිදුකරමින් පවතියි.ඖෂධ මිලදී ගැනීම අවිධිමත්ව සිදු කිරීම නිසා වැඩ තහනමට ලක්ව ඇති පුද්ගලයන්ගේ වැඩ තහනම සිදුකළේ විධිමත් විමර්ශනයකින් පසුව බවත් මින් ඉදිරියට පැවැත්වෙන පරීක්ෂණවලින් ඔවුන් නිවැරදිකරුවන් ලෙස තහවුරු වුවහොත් නැවත සේවයේ පිහිටුවන බවත් ඇමැතිවරයා කීය..